Boete vir plaaseienaar wat 32 honde mishandel | Maroela Media
WAARSKUWING: Dié berig bevat foto's wat sommige lesers kan onstel en is nie geskik vir kinders nie.
Een van die honde wat die NDBV van die plaas naby Soweto verwyder het. (Foto: NDBV)
Amper drie jaar nadat die Nasionale Dierebeskermingsvereniging (NDBV) toegeslaan het op 'n plaas by Protea Glen naby Soweto, het die eienaar, Pieter Steyn, skuldig gepleit op oortredings van die Wet op Dierebeskerming.
Die NDBV se spesiale ondersoekeenheid, in samewerking met die Roodepoort-DBV, het die plaas aanvanklik in Januarie 2017 geïnspekteer en 32 honde in haglike omstandighede aangetref, het die organisasie in 'n verklaring gesê.
Een van die honde se neus is afgebyt. (Foto: NDBV)
'n Groot getal honde, waaronder verskeie pitbull-terriërs, was in hokke of in kamers toegesluit. Die plek was besaai met ontlasting, verrottende vleis en ou bene. Volgens die NDBV was die waterbakke aangepak met groen skuim wat positief getoets het vir gevaarlike bakterieë wat ook mense kan besmet. Die honde is rou, verrotte hoenderkarkasse gevoer en talle van die diere was siek en beseer.
Onder die 32 diere was 'n babahondjie met 'n gebreekte rug wat gelaat is om homself oor die perseel te sleep, asook 'n jong pitbull-terriër waarvan die neus heeltemal afgebyt is. 'n Aantal kleiner honde se tande het gevrot en uitgeval. Die 32 honde is van die perseel verwyder en 'n strafregtelike aanklag is teen Steyn aanhangig gemaak.
"Die gedagte aan die dik hope honde-ontlasting op die grond en die vieslike stank laat my jare later nog sidder," het senior inspekteur Nadia Hansa gesê.
Die Protea-landdroshof het Steyn vroeër dié maand skuldig bevind en 'n boete van R40 000 opgelê wat aan die NDBV betaal moet word. Hy is ook agt maande tronkstraf opgelê wat vir vyf jaar opgeskort is op voorwaarde dat hy nie weer 'n soortgelyke oortreding begaan nie.
Steyn is ook verbied om die volgende vyf jaar enige honde te besit.
Die NDBV het altesaam 32 honde van die perseel verwyder. (Foto's: NDBV)
Straf is te lig. Sy plaas moet ook vir die DBV gegee word.
Hy mag nooit weer diere besit nie, die straf is hopeloos te lig.
KrokodilBotha – ek stem 100 % saam met jou.
Ek dink dis n skande dat hy so lig daarvan afkom. N swaarder straf, jare, sou meer van toepassing gewees het. Sybplaas moes ook van hom weggeneem gewees het.
Dit gaan my verstand te bowe hoe die straf so ligtelik uit gedeel word… en dan kan hy maar na 5jaar maar net weer voortgaan met dit. Ag nee, dit is verby pateties.